text: Tyve fik intet udbytte med sig fra voldsomt bank-kup
  11 oktober 2017 kl. 10.12
  Højt brag og nul udbytte. Det er facit efter natten sprængning af pengeautomaten hos Lån & Spar Bank i Kolding, hvor tyvene tomhændede tog flugten i bil og på motorcykel.
  
  Pengene blev i hæveautomaten trods tyvenes ihærdige anstrengelser og voldsomme sprængning. Det står klart efter politiets første undersøgelser efter nattens voldsomme forsøg på at tømme Lån & Spar Banks pengeautomat på Buen 2 i Kolding. 
  Tyvene tog flugten i stor personbil og på en motorcykel. Flugtbilen er onsdag formiddag fundet udbrændt ved Kolding Marina Syd, mens motorcyklen ikke er fundet endnu.
  Finn Ellesgaard Nielsen, vicepolitiinspektør, Sydøstjyllands Politi: "Flugtbilen er en større stjålet 4 hjuls-trækker"
  - Flugtbilen er en større stjålet 4 hjuls-trækker, ved vi nu onsdag eftermiddag. Har nogen observeret en sådan bil i nat på gader og veje mellem Koldings centrum og marinaen, hører vi gerne fra dem, siger vicepolitiinspektør Finn Ellesgaard Nielsen, Sydøstjyllands Politi, til TV SYD.
  Politiet er fortsat i gang med tekniske undersøgelser - bl. a. af den ødelagte hæveautomat. Undersøgelserne har endnu ikke fastslået, om der i nat er anvendt sprængstoffer eller gas.
  Oftest er det gas, som bruges ved kriminelles sprængning af bankers hæveautomater. Hen over sommeren er en bande med rod i et østjyske idømt langefængselsstraffe for en række gas-sprængninger af hæveautomater   i Give, Horsens, Odder, Auning og Grenå hen over sommeren 2016.
  Anmeldelsen om sprængningen kom klokken 03.21 fra en beboer i området, der vågnede ved eksplosionen.
  Politiet håber, at billeder fra bankens video-overvågning kan fastlægge, hvor mange der deltog ved automat-sprængningen, ligesom tekniske spor fra den udbrændte bil kan lede på sporet af gerningsmændene.
  